หุ้นไปไม่ไหวทิ้งปตท.ต่อ
หุ้นไทยเช้านี้เปิดบวกตามตลาดต่างประเทศขึ้นสู.สุด931.97จุด จากแรงซื้อหุ้นขนาดใหญ่
9 ก.ย. 2553

หุ้นไทยเช้านี้เปิดบวกตามตลาดต่างประเทศขึ้นสู.สุด931.97จุด จากแรงซื้อหุ้นขนาดใหญ่
เช้าวันนี้ ตลาดหุ้นไทยเปิดบวกตามตลาดหุ้นต่างประเทศ  และขึ้นไปสูงสุดถึง 931.97 จุด เพิ่มขึ้นจากวันก่อนกว่า 8 จุด โดยมีแรงซื้อหุ้นขนาดใหญ่  เช่น บริษัทปตท.(PTT)  เปิดที่บริเวณ 291 จุด แต่ไปต่อไม่ได้ เจอแรงขายหุ้นออกมา ส่งผลให้ราคาอ่อนตัวลง3บาท ซื้อขายบริเวณ 286 บาท รวมถึงหุ้นบริษัทปูนซิเมนต์ไทย(SCC) ลบ 2บาทซื้อขายแถว313 บาท  มีผลให้ดัชนีหุ้นย่อลงมาอยู่บริเวณ 927 จุด เพิ่มขึ้น  3 จุดเศษ
นักวิเคราะห์บริษัทหลักทรัพย์ธนชาตระบุว่า วันนี้คาดว่าดัชนีหุ้นจะปรับขึ้นอย่างจำกัดจากมูลค่าการซื้อขายที่ลดลง แต่แรงขายทำกำไรของนักลงทุนต่างชาติในช่วง 2 วันที่ผ่านมายังไม่น่าจะเป็นสัญญาณเชิงลบ แนะนำให้สะสมหุ้นเป็นรายตัว 
ส่วนกรณีที่ธนาคารแห่งประเทศไทย(ธปท.)จะเจรจากับธนาคารพาณิชย์ในบ่ายวันนี้  ให้ปรับลดค่าธรรมเนียมข้ามเขตคาดไม่กระทบกำไรมาก ถ้าราคาหุ้นธนาคารอ่อนตัวถือเป็นจังหวะดีให้ทยอยสะสม
ด้านนักวิเคราะห์บริษัทหลักทรัพย์กิมเอ็ง(ประเทศไทย) มองแนวโน้มตลาดหุ้นวันนี้คล้ายกับธนชาต ว่ามูลค่าการซื้อขายที่ลดลงจากระดับ 4-5 หมื่นล้านบาท/วัน เหลือเพียง 3.5 หมื่นล้านบาทพร้อมกับการขายสุทธิต่อเนื่องของนักลงทุนต่างชาติเป็นวันที่ 2 รวมถึงการขายต่อเนื่องของสถาบันภายในประเทศ ย่อมเป็นการส่งสัญญาณเชิงลบต่อตลาดหุ้นไทยมากขึ้น
"วันนี้ดัชนีจะแกว่งตัวและผันผวนกรอบกว้างเช่นเดียวกับวานนี้ แม้ว่าตลาดหุ้นเอเชียเช้าวันนี้จะดีดขึ้นตาม ดัชนีดาวโจนส์ที่บวกอยู่46 จุดได้บ้าง แต่เชื่อว่าจะช่วยสร้างบรรยากาศการลงทุนในตลาดหุ้นไทยไม่ได้มากนัก เพราะกระแสเงินทุนต่างชาติที่เริ่มลดน้ำหนักการลงทุนบวกกับสถาบันภายในประเทศที่ขายหุ้นหลักอย่างต่อเนื่อง เพราะ ณ ระดับ ดัชนีหุ้น ปัจจุบันได้สะท้อนถึงปัจจัยพื้นฐานของเศรษฐกิจไทย และผลการดำเนินงาน ในช่วงครึ่งหลังของปีนี้ ไปค่อนข้างมากแล้ว "
ทั้งนี้นักลงทุนควรจับตาดูการเคลื่อนไหวของเงินบาท หลังวานนี้ค่าเงินบาทไทยปิดที่ 31บาท/เหรียญสหรัฐ ทำระดับแข็งค่าสุดในรอบ 13 ปี เป็นสัญญาณเชิงลบต่อเศรษฐกิจไทยที่อาจกลายเป็นประเด็นที่ธปท. อาจหามาตรการลดความผันผวนของค่าเงินบาทตามมาได้เช่นกัน